Kui räägitakse tuulegeneraatorist, tekib kohe kujutluspilt suurest 1-3 MW võimsusega rajatisest, mis paistab kaugele üle metsade. Väiketuulikud on aga tublisti väiksemad ning nende mastid madalamad (üldjuhul 6-18 m ning vaid erandjuhtumeil kuni 36 m kõrged). Muidugi, mida kõrgem, seda rohkem tuult, ent arvestama peab ka masti lisameetri maksumuse ja  energiatoogi suurenemise suhet. Väiketuulikute labade, s.o rootori pindala on tootjast ja tuulikust olenevalt 5,5-150 m². See pindala määrab, kui palju tuulik "tuult näeb", st kui palju energiat ta suudab tuulest ammutada ning millisel tuulekiirusel saavutab nimivõimsuse. Väiketuulikud saavutavad nimivõimsuse enamasti siis, kui tuule kiirus on 9-13 m/s.